Affies, Boishaai gee nóg glans aan toernooi | Netwerk24
Deur Wim Pretorius 27 Augustus 2018 06:17
Die eerste spanne van die Afrikaanse Hoër Seunskool (Affies) en Hoërskool Stellenberg se paaie sal in 2019 die eerste keer ooit kruis wanneer hulle aan die Noord/Suid-toernooi deelneem.
Theunis Pretorius van die Hoërskool Waterkloof op die aanval teen Durbanville by vanjaar se Noord/Suid-toernooi. Foto: Marius Nortjé
Dié toernooi word volgende jaar in Maart deur die Hoërskool Garsfontein aangebied en sal as ’n kleedrepetisie dien vir die Wildeklawer-rugbytoernooi.
Affies sal hom by Helpmekaar Kollege en die Hoër Jongenskool Paarl aansluit as die nuwe toevoegings tot die toernooi wat die eerste keer in 2014 gehou is met net vier deelnemers, Waterkloof, Menlopark, Paarl Gimnasium en Harrismith.
Sedertdien het die toernooi heelwat aandag by ander skole geprikkel en nou is 14 van die land se voorste skole daarby betrokke.
Grey-kollege van Bloemfontein en Boland Landbou, wat vanjaar albei een wedstryd by die toernooi gespeel het, sal volgende jaar in twee kragmetings betrokke wees.
Die Hoërskole Dr. EG Jansen van Boksburg, Garsfontein, Outeniqua van George, Monument van Krugersdorp en Durbanville sal saam met die Parkies, Klofies en Gimmies ook in aksie wees.
Die kragmetings tussen Monument en Paarl Gimnasium sowel as Garsfontein en Grey-kollege sal ’n baie groot trekpleister wees.
Monnas het vanjaar in ’n titaniese stryd die knie teen Gimmies met 31-34 gebuig en sal reeds nou al hul lippe aflek vir ’n geleentheid om die bordjies te verhang.
Die Garsies se Bere was ook vanjaar ’n slagoffer van die stoomrollende Grey-kollege, wat die jaar onoorwonne afgesluit het.
Paarl Boishaai het in 2016 by die St. John’s College-Paastoernooi Helpies met 24-17 geklop in dié twee spanne se laaste kragmeting.
Affies het nog nooit teen Outeniqua vasgeval nie.
* Die bepalings is:
Dag 1: Affies t. Stellenberg; EG Jansen t. Durbanville, Hoër Jongenskool Paarl t. Helpmekaar Kollege; Grey-kollege t. Menlopark; Boland Landbou t. Waterkloof; Garsfontein t. Outeniqua; Monument t. Paarl Gimnasium.
Dag 2: Affies t. Outeniqua; Stellenberg t. EG Jansen; Waterkloof t. Durbanville; Boland Landbou t. Helpmekaar Kollege; Paarl Gimnasium t. Menlopark; Monument t. Hoër Jongenskool Paarl; Garsfontein t. Grey-kollege.
Velties verloor nóg ’n Cravenweek-speler
Al Grey se spanne maak skoonskip